b'\n_START_ARTICLE_\nEdmond Bouchard\n_START_SECTION_\nKariera\n_START_PARAGRAPH_\nBouchard se je rodil v Quebecu in je prve ve\xc4\x8dje korake v hokej na ledu napravil v \xc4\x8dlanskem amaterskem mo\xc5\xa1tvu Quebec Montagnais, katerega \xc4\x8dlan je bil tri leta. Zatem je zaigral \xc5\xa1e za tri amaterska mo\xc5\xa1tva, eno iz Montreala (Montreal Hochelaga) in dve iz Quebec Cityja (Quebec Crescents in Quebec Voltigeurs). Januarja 1922 se je pridru\xc5\xbeil NHL mo\xc5\xa1tvu Montreal Canadiens. Zanj je igral dve sezoni in se uveljavil kot ru\xc5\xa1ilec, na trenutke pa je navdu\xc5\xa1eval tudi s svojimi premetenimi podajami. Na za\xc4\x8detku sezone 1922/23 so ga v zameno za Joeja Malonea in Berta Corbeauja poslali v ekipo Hamilton Tigers. Tisto sezono je postal vodilni podajalec lige z 12 podajami na 24 tekmah. V klubu je ostal tudi naslednjo sezono in se zapletel v igralsko stavko._NEWLINE_Klub je leta 1925 razpadel in se pod novim imenom New York Americans uveljavil v New Yorku. Bouchard je igral tudi za Americanse, a so ga sredi njegove druge sezone poslali v ni\xc5\xbejeliga\xc5\xa1a Niagara Falls Cataracts. Za Cataractse je nastopil le na 4 tekmah in se za sezono 1927/28 vrnil v New York. Sezono 1928/29 je za\xc4\x8del pri Americansih, sredi sezone od\xc5\xa1el v mo\xc5\xa1tvo New Haven Eagles in nastopal v ligi Canadian-American Hockey League, a nato kon\xc4\x8dal v svojem \xc4\x8detrtem NHL mo\xc5\xa1tvu, mo\xc5\xa1tvu Pittsburgh Pirates. V Pittsburghu je ostal le do konca sezone, saj je v naslednji zopet igral za New Haven Eaglese. Sezono 1930/31 je za\xc4\x8del v ekipi Pittsburgh Yellow Jackets, ki je nastopalo v ligi International Hockey League. Sredi sezone se je preselil v ligo American Hockey Association in v njej nastopal za tri razli\xc4\x8dna mo\xc5\xa1tva: Buffalo Majors, St. Louis Flyers in Duluth Hornets. Kariero je kon\xc4\x8dal leta 1932.'